Diari Oficial de la Generalitat Valenciana


Sumari del DOGV 8240, del 22-02-2018 (2018/1733)

RESOLUCIÓ de 5 de juliol de 2017, de la Direcció General d'Indústria i Energia, modificativa de la Resolució de 8 de juny de 2011, de la Direcció General d'Energia, per la qual s'atorga a Iberdrola Distribución Eléctrica, SAU, autorització administrativa prèvia i autorització administrativa de construcció del projecte tècnic d'execució per a la modificació i ampliació de part de les instal·lacions de distribució de la subestació transformadora ST Aqua (220/132/20 kV), sítia al municipi de València. Expedient ATASCT/2016/1193/46.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8240

Data del DOGV
:   22-02-2018

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2018/1733


Data del document
:   05-07-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * València

RESOLUCIÓ de 5 de juliol de 2017, de la Direcció General d'Indústria i Energia, modificativa de la Resolució de 8 de juny de 2011, de la Direcció General d'Energia, per la qual s'atorga a Iberdrola Distribución Eléctrica, SAU, autorització administrativa prèvia i autorització administrativa de construcció del projecte tècnic d'execució per a la modificació i ampliació de part de les instal·lacions de distribució de la subestació transformadora ST Aqua (220/132/20 kV), sítia al municipi de València. Expedient ATASCT/2016/1193/46. [2018/1733]  
Antecedents de fet  
Amb data 3 de juny de 2016, Iberdrola Distribución Eléctrica, SAU, a través d'un representant acreditat degudament, va presentar davant del Servei Territorial d'Indústria i Energia de València, un imprés normalitzat en què sol·licitava:  
- Autorització administrativa prèvia per a la modificació i ampliació d'una part de les instal·lacions de distribució d'energia elèctrica de la subestació transformadora de 220/132/20 kV, denominada ST Aqua, al terme municipal de València.  
- I autorització administrativa de construcció per a la instal·lació que s'ha de construir (anteriorment denominada aprovació del projecte tècnic).  
Juntament amb l'escrit de presentació d'aquestes peticions, s'hi acompanya la documentació següent:  
- Projecte tècnic per a l'execució de les instal·lacions esmentades, firmat per una persona tècnica titulada competent, acompanyat d'una declaració responsable d'aquesta persona, de data 12 de maig de 2016.  
- Separates tècniques, en suport digital, per a l'obtenció dels condicionats tècnics de l'Ajuntament de València, i del Servei Territorial d'Urbanisme.  
Posteriorment, el 10 de juny de 2016, Iberdrola Distribución Eléctrica, SAU, va presentar una còpia de l'informe, de data 20 de maig de 2016 (exp. 44/7506-NJX(20560)), de la Direcció General del Medi Natural i d'Avaluació Ambiental, en què es resol no sotmetre a avaluació d'impacte ambiental el projecte de modificació i ampliació de la subestació 220/132/20 kV, ST Aqua, sol·licitat.  
Amb data de registre 30 de juny de 2017, Iberdrola Distribución Eléctrica, SAU, va presentar, després de l'oportú requeriment, un escrit d'aclariments relatius a l'abast final de les instal·lacions, així com al termini requerit per a l'execució de les instal·lacions sol·licitades.  
  
El procediment administratiu que correspon a aquestes sol·licituds s'ha tramitat amb l'expedient de referència ATASCT/2016/1193/46, incoat a aquest efecte pel Servei Territorial d'Indústria i Energia de València.  
Les instal·lacions de distribució d'energia elèctrica per a la qual se sol·licita autorització de modificació i ampliació s'executaran dins del terme municipal de València (València), concretament a l'interior de la subestació transformadora existent, ST Aqua, titularitat d'Iberdrola Distribución Eléctrica, SAU.  
Consta com a primer antecedent de la subestació, Resolució de 8 de juny de 2011, de la Direcció General d'Energia, per la qual s'atorga a Iberdrola Distribución Eléctrica, SAU, autorització administrativa per a les instal·lacions elèctriques de distribució de la nova subestació transformadora de 220/132/20 kV, denominada ST Aqua, ubicada a la ciutat de València, s'aprova el projecte tècnic d'execució i se'n declara, en concret, la utilitat pública. Expedient número ATASCT/ 2010/203/46.  
  
Posteriorment, consta la Resolució de 26 de setembre de 2012, de la Direcció General d'Energia de la Conselleria d'Economia, Indústria i Comerç de la Generalitat Valenciana, per la qual s'atorga a Iberdrola Distribución Eléctrica, SAU, l'aprovació de la modificació del projecte tècnic per a l'execució de la subestació transformadora de 220/132/20 kV, denominada ST Aqua, expedient número ATASCT/2012/14/46, aprovat inicialment, per una resolució d'aquest òrgan directiu, el 8 de juny de 2011. L'esmentada modificació autoritzada no n'afectava l'abast tècnic, ni la potència dels equips, i es mantenia d'acord amb la Resolució de la Direcció General d'Energia, de 8 de juny de 2011, l'abast de la qual afectava únicament l'obra civil de l'edifici continent de les instal·lacions de la subestació.  
  
Consta en l'expedient, la Resolució del Servei Territorial d'Indústria i Energia de València, de data 21 de desembre de 2016, d'autorització d'explotació parcial de les instal·lacions autoritzades per les resolucions de 8 de juny de 2011 i 26 de setembre de 2012, de la Direcció General d'Energia (exp. ATASCT/2010/203/46 i ATASCT/2012/14/46, respectivament), amb l'abast següent:  
- Instal·lació del sistema de 132 kV d'interior, blindat tipus GIS, en configuració en doble barra amb aïllament en SF6, compost per: tres posicions de línia, una posició de secundari per a l'autotransformador 220/132 kV 225 MVA (AT-1), una posició d'enllaç de barres, una posició de mesura i dues posicions de reserva.  
- Instal·lació d'un transformador de potència trifàsic, denominat T-2, de 50 MVA i relació de transformació 220/20kV, amb reactància trifàsica limitadora de connexió de terra de 1000 A, 10 s i la resistència de connexió de terra monofàsica de 500 A i 15 s.  
- Instal·lació d'un autotransformador de potència trifàsic de 225 MVA i relació de transformació 220/132 kV, denominat AT-1.  
Hui, Iberdrola Distribución Eléctrica, SAU, es troba inscrita al Registre Administratiu de Distribuïdors amb el número de registre R1-001, registre accessible al lloc web del Ministeri d'Energia, Turisme i Agenda Digital, https://sedeaplicaciones.minetur.gob.es/eee/indiceCalidad/distribuidores.aspx, inscripció per a la qual és necessari acreditar el compliment de les capacitats esmentades en els articles 37 i 121.3 del Reial decret 1955/2000, d'1 de desembre.  
  
La sol·licitud d'autorització administrativa ha sigut objecte d'informació pública als efectes previstos en l'article 9 del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, durant el termini reglamentari en:  
  
- El Diari Oficial de la Generalitat Valenciana del 7 de febrer de 2017 (DOGV 7974).   
D'acord amb la documentació que hi ha en l'expedient, no s'hi han presentat al·legacions.  
De conformitat amb el procediment reglamentàriament establit, a fi que, dins del termini de 20 dies en presentaren la conformitat o oposició a l'autorització sol·licitada i emeteren, si pertoca, els oportuns condicionats tècnics al projecte tècnic de la instal·lació, se'n va remetre una separata, referida a la part corresponent de la instal·lació, a les següents administracions, organismes i empreses de servei públic o d'interés general, els béns o drets de les quals estan a càrrec seu i poden ser afectats per la instal·lació, amb el resultat que, en síntesi, s'hi detalla:  
- Ajuntament de València. No consta en l'expedient resposta a l'informe sol·licitat, i consta com a data de notificació el 12 de desembre de 2016.  
- Servei Territorial d'Urbanisme de València. No consta en l'expedient resposta a l'informe sol·licitat, i consta com a data de notificació el 7 de desembre de 2016.  
Consta en l'expedient una còpia de l'informe relatiu a la modificació de la configuració interna dels equips i l'equipament de la posició de transformació de reserva de la subestació ST Aqua, promoguda per Red Eléctrica de España, SAU, e Iberdrola Distribución Eléctrica, SAU, de data 20 de maig de 2016, formulat per la Direcció General de Gestió del Medi Natural i d'Avaluació Ambiental, de la Conselleria d'Agricultura, Medi Ambient, Canvi Climàtic i Desenvolupament Rural [exp. 44/7806-EAA(2016)], en la qual es resol no sotmetre a avaluació d'impacte ambiental l'esmentat projecte, ja que estima que no pot tindre efectes adversos significatius sobre el medi ambient, d'acord amb el que preveu l'article 7.2.c de la Llei 21/2013, de 9 de desembre, tot això sense perjudici de l'acompliment de les condicions descrites i establides en la declaració d'impacte ambiental de data 18 d'abril de 2011 (exp. 44/9939-UHO).  
La necessitat d'aquesta instal·lació, com a requisit previ que ha de justificar el sol·licitant i avaluar l'òrgan competent per a autoritzar-la, cal indicar que aquesta ja va ser valorada en l'atorgament de l'autorització administrativa mitjançant la Resolució de 8 de juny de 2011, de la llavors Direcció General d'Energia, en la qual es va considerar la saturació existent i la falta de potència suficient en l'alimentació elèctrica a l'àrea metropolitana de la ciutat de València, així com les pèrdues de càrrega de les xarxes subterrànies del servei elèctric a la capital, requerien el desenvolupament d'aquesta subestació de suport a la distribució.  
  
Cal considerar que la instal·lació de distribució sol·licitada no genera incidències negatives en el sistema, ja que es tracta d'una modificació duta a terme dins del parc de distribució de l'ST Aqua. Aquesta subestació permet un suport a la distribució, i compleix una funció dins del sistema de tipus connexió, ja que facilita l'enllaç amb la xarxa de transport dels consumidors.  
Consta en l'expedient un informe favorable del Servei Territorial d'Indústria i Energia de València, òrgan encarregat de la instrucció de l'expedient ATASCT/2016/1193/46, i una proposta de resolució de la Subdirecció General d'Energia i Mines adscrita a aquest centre directiu.  
  
  
Fonaments de dret  
La instrucció i resolució d'aquest procediment administratiu correspon a la Generalitat, ja que la instal·lació elèctrica objecte d'aquest procediment es troba radicada íntegrament dins de territori de la Comunitat Valenciana, i no està enquadrada en el que preveu l'article 3.13 de la Llei 24/2013, de 26 de desembre, del sector elèctric, les quals són competència de l'Administració general de l'Estat.  
D'acord amb el que disposa l'article 4.1.a del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concordat amb l'article 14 del Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, correspon a la Direcció General d'Indústria i Energia d'aquest departament la resolució d'aquest procediment.   
  
D'acord amb els incisos a i c de la disposició transitòria tercera de la Llei 39/2015, d'1 d'octubre, del procediment administratiu comú de les administracions públiques, els procediments iniciats abans de l'entrada en vigor de la llei aquesta no els serà aplicable i es regiran per la normativa anterior, mentre que els actes dictats després de l'entrada en vigor, pel que fa al règim de recursos, es regiran per les disposicions d'aquella.   
D'acord amb l'article 38.2 de la Llei 24/2013, de 26 de desembre, la instal·lació elèctrica objecte de sol·licitud constitueix part de la xarxa de distribució elèctrica.  
D'acord amb el que disposa l'article 53 de la Llei 24/2013, de 26 de desembre, del sector elèctric, els articles 37 i 131 del Reial decret 1955/2000, d'1 de desembre, i l'article 8 del Decret 88/2005, de 29 d'abril, els sol·licitants d'autoritzacions d'instal·lacions de distribució d'energia elèctrica han d'acreditar-ne la capacitat legal, tècnica i economicofinancera exigible per a la realització de cada un dels projectes que hi presenten, tot això sense perjudici del que preveu aquest últim en relació amb l'exempció d'acreditació d'aquestes capacitats que potestativament puga atorgar l'Administració per als qui exercisquen l'activitat.   
D'acord amb els articles 39 i 53 de la Llei 24/2013, de 26 de desembre, del sector elèctric, i l'article 7.1.a i b del Decret 88/2005, de 29 d'abril, la construcció, inclosa la modificació d'aquesta, d'instal·lacions elèctriques pertanyents a la xarxa de distribució requereix autorització administrativa prèvia i autorització administrativa de construcció (d'acord amb la nova terminologia introduïda per la Llei 24/2013 esmentada).  
De conformitat amb l'article 7 de la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana, d'impacte ambiental, la instal·lació objecte d'aquest procediment no constitueix un projecte sotmés a avaluació d'impacte ambiental.  
D'acord amb l'incís a de l'article 3 del Decret 88/2005, de 29 d'abril, la instal·lació està classificada dins del grup primer, pel fet d'estar emplaçada dins d'una subestació de transformació amb tensió en algun dels seus costats igual o superior a 36 kV.  
Per a les sol·licituds d'autorització administrativa prèvia i de construcció, incloses les modificacions, és aplicable el capítol II del Decret 88/2005, de 29 d'abril, ja que la instal·lació elèctrica objecte d'aquest procediment es troba classificada dins del grup primer.  
D'acord amb l'apartat 2.a.4 de l'article 5 del Decret 88/2005, de 29 de novembre, en la sol·licitud d'autorització administrativa prèvia s'ha de justificar la necessitat de la instal·lació i que aquesta no genera incidències negatives en el sistema.  
D'acord amb el que estableix l'article 130.1 del Reial decret 1955/2000, d'1 de desembre, els projectes d'execució d'instal·lacions elèctriques sotmesos a aprovació s'hauran d'elaborar d'acord amb els reglaments tècnics en la matèria, en aquest cas, el Reial decret 3275/1982, de 12 de novembre, sobre condicions tècniques i garanties de seguretat en centrals elèctriques, subestacions i centres de transformació i les corresponents instruccions tècniques complementàries ITC-MIE-RAT 01 a 20.  
En virtut de la disposició transitòria segona del Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i les corresponents instruccions tècniques complementàries, per a aquelles instal·lacions que requerisquen autorització administrativa l'avantprojecte de les quals haja sigut realitzat de conformitat amb el Reglament sobre condicions tècniques i garanties de seguretat en centrals elèctriques, subestacions i centres de transformació, aprovat per Reial decret 3275/1982, de 12 de novembre, i disposicions que el despleguen i modifiquen, i haguera sigut presentat davant de l'Administració pública competent abans de la data de compliment obligatori indicada en la disposició transitòria primera de l'esmentat Reial decret, es concedeix un termini de dos anys, que es comptarà des de l'obtenció de l'autorització administrativa prèvia i l'autorització administrativa de construcció, per a la consecució de l'autorització d'explotació.  
Atés el que s'ha dit anteriorment, complits els requisits i els procediments legals i reglamentaris establits en la legislació vigent aplicables, resolc:  
  
Primer  
Atorgar l'autorització administrativa prèvia per a la modificació i ampliació de part de les instal·lacions de distribució d'energia elèctrica de la subestació transformadora de 220/132/20 kV, denominada ST Aqua, titularitat d'Iberdrola Distribución Eléctrica, SAU, situada de manera soterrada davall de la rotonda circular de confluència del carrer de Menorca i el passeig de l'Albereda, a la ciutat de València, i que s'indiquen a continuació:  
- En el sistema de 20 kV:  
· Canvi de configuració de doble barra a la configuració de simple barra en anell, amb sis mòduls instal·lats en tres sales independents, tant per al sistema de 20 kV autoritzat en la Resolució de data 8 de juny de 2011 com per al sistema de 20 kV que s'incrementa amb aquesta resolució.  
· S'afigen catorze (14) posicions de línia, una (1) posició de transformador, cinc (5) posicions de mesura de barres i quatre (4) posicions de partició i unió amb cable.  
· S'elimina una (1) posició d'enllaç de barres, i s'elimina una (1) posició de bateria de condensadors, de les autoritzades en la Resolució de 8 de juny de 2011.  
· S'elimina la bateria de condensadors de 10,8 Mvar, autoritzada en la Resolució de data 8 de juny de 2011.  
- En la transformació:  
· Es modifiquen els terminals d'MT dels transformadors denominats T-1 i T-2, autoritzats en la Resolució de 8 de juny de 2011, que passen de borns tipus endollables a borns tipus aeri.  
· S'hi afig un transformador de potència trifàsic, denominat T-3, de 50 MVA i relació de transformació 220/20kV, amb reactància trifàsica limitadora de posada a terra de 1000 A, 10 s, i la resistència de posada a terra monofàsica de 500 A i 15 s, i amb borns al costat d'MT de tipus aeri.  
De conformitat amb l'últim paràgraf de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, aquesta autorització s'atorga, sense perjudici de les concessions, autoritzacions, llicències i permisos, tant públics com privats, que calga obtindre per part d'Iberdrola Distribución Eléctrica, SAU, d'acord amb altres disposicions que en resulten aplicables, i en especial les relatives a l'ordenació del territori i al medi ambient.  
  
El titular d'aquesta autorització seguirà subjecte a les condicions d'ordre mediambiental establides en la declaració d'impacte ambiental de 18 d'abril de 2011, de la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge, de conformitat amb el que disposa la Resolució de 8 de juny de 2011, aleshores de la Direcció General d'Energia, d'acord amb el que estableix l'informe sobre la modificació de la configuració elèctrica de l'ST Aqua, a València, de data 20 de maig de 2016, emés per la Subdirecció General d'Avaluació Ambiental.  
El titular d'aquesta autorització tindrà els drets, els deures i les obligacions arreplegats en el títol VII de la Llei 24/2013, de 26 de desembre, del sector elèctric, i el seu desplegament reglamentari. En tot cas, Iberdrola Distribución Eléctrica, SAU, ha d'observar els preceptes, les mesures i les condicions que s'establisquen en la legislació aplicable en cada moment a l'activitat de distribució d'energia elèctrica.   
  
L'incompliment de les condicions i dels requisits establits en aquesta autorització o la variació substancial dels pressupostos que n'han determinat l'atorgament podran donar lloc a la revocació d'aquesta autorització.  
  
Segon  
Atorgar autorització administrativa de construcció del projecte tècnic d'execució, redactat per una persona tècnica titulada competent, acompanyat de declaració responsable d'aquesta, de data 12 de maig de 2016, presentat per a l'execució de la modificació i ampliació autoritzades en el punt primer d'aquesta resolució, habilitant Iberdrola Distribución Eléctrica, SAU, a la construcció de la instal·lació interessada amb el compliment dels requisits tècnics exigibles i d'acord amb les condicions que s'indiquen més avall.  
El pressupost total del projecte de modificació i ampliació de la instal·lació objecte d'aquesta autorització és de huit-cents noranta-quatre mil dos-cents cinquanta-sis euros amb cinquanta-set cèntims (894.256,57 ?), cosa que fa un pressupost total de la subestació, en la part corresponent al parc de distribució, de tretze milions cinc-cents dèsset mil noranta-cinc euros amb set cèntims (27.679.391,07 ?).  
  
Amb aquesta autorització, la subestació restarà formada, en la part modificada i ampliada per aquesta resolució, dels elements següents:  
  
- Sistema de 20 kV: format per una instal·lació blindada, interior, amb envolupant metàl·lica i aïllament per a 24 kV, en SF6, amb una configuració elèctrica de simple barra en anell, i formada per sis mòduls, distribuïts en tres sales independents, amb la següent composició de mòduls i posicions:  
· Mòdul 1: compost per: quatre (4) posicions de línia equipades amb interruptor, una (1) posició de partició i unió de barres amb cable, equipada amb interruptor en la posició de partició, una (1) posició de mesura, una (1) posició de transformador de potència equipada amb interruptor per al T-1, una (1) posició de serveis auxiliars equipada amb interruptor fusible per al TSA-1, espai de reserva per a dues posicions futures de línia, i espai de reserva per a una posició futura de bateria de condensadors.  
· Mòdul 2: compost per: quatre (4) posicions de línia equipades amb interruptor, una (1) posició de partició i unió de barres amb cable, equipada amb interruptor en la posició de partició, una (1) posició de mesura, i espai de reserva per a dues posicions futures de línia.  
· Mòdul 3: compost per: quatre (4) posicions de línia equipades amb interruptor, una (1) posició de partició i unió de barres amb cable, equipada amb interruptor en la posició de partició, una (1) posició de mesura, una (1) posició de transformador de potència equipada amb interruptor per al T-2, espai de reserva per a dues posicions futures de línia, i espai de reserva per a una posició futura de bateria de condensadors.  
· Mòdul 4: compost per: quatre (4) posicions de línia equipades amb interruptor, una (1) posició de partició i unió de barres amb cable, equipada amb interruptor en la posició de partició, una (1) posició de mesura, i espai de reserva per a dues posicions futures de línia.  
· Mòdul 5: compost per: quatre (4) posicions de línia equipades amb interruptor, una (1) posició de partició i unió de barres amb cable, equipada amb interruptor en la posició de partició, una (1) posició de mesura, una (1) posició de transformador de potència equipada amb interruptor per al T-3, una (1) posició de serveis auxiliars equipada amb interruptor fusible per al TSA-2, espai de reserva per a dues posicions futures de línia, i espai de reserva per a una posició futura de bateria de condensadors.  
· Mòdul 6: compost per: quatre (4) posicions de línia equipades amb interruptor, una (1) posició de partició i unió de barres amb cable, equipada amb interruptor en la posició de partició, una (1) posició de mesura, i espai de reserva per a dues posicions futures de línia.  
  
Les posicions de partició i unió de barres esmentades conformen en conjunt una única posició de partició de barres com a funció elèctrica.  
  
- En la transformació:  
· Tres (3) transformadors de potència trifàsic de les mateixes característiques, denominats T-1, T-2 i T-3, de 50 MVA i relació de transformació 220/20 kV, en bany d'oli, per a la instal·lació en interior, refrigeració forçada ONAF, proveïts de regulador en càrrega, amb les reactàncies trifàsiques limitadores de posada a terra de 1000 A, 10 s, i les resistències de posada a terra monofàsica de 500 A i 15 s, i amb borns al costat d'MT de tipus aeri.   
L'autorització es realitza d'acord amb les condicions següents:  
1. La instal·lació elèctrica s'ha d'executar segons el projecte presentat i amb els condicionats tècnics establits per les administracions, organismes i empreses de servei públic o d'interés general afectats per aquesta instal·lació i que han sigut acceptats pel titular d'aquesta. En cas que calga introduir modificacions respecte de la documentació presentada i aprovada, el titular d'aquesta resolució ha de sol·licitar prèviament a aquesta Direcció General la corresponent aprovació.  
  
2. La instal·lació que cal executar complirà allò que s'ha establit en el Reial decret 3275/1982, de 12 de novembre, sobre condicions tècniques i garanties de seguretat en centrals elèctriques, subestacions i centres de transformació, i les instruccions tècniques complementàries, tot tenint en compte el que disposen les disposicions transitòries primera i segona del Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió, i les instruccions tècniques complementàries ITC-RAT 01 a 23.  
3. El termini d'execució de la instal·lació serà de dotze (12) mesos des de l'endemà que es notifique No obstant això, amb anterioritat a la finalització, es pot sol·licitar una ampliació concreta d'aquest mitjançant una sol·licitud motivada davant d'aquest òrgan directiu, a aquest efecte s'ha d'acompanyar la documentació justificativa de la demora i del cronograma de treballs previstos per al nou termini sol·licitat.  
4. Als efectes previstos en l'article 18.2 del Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes, Iberdrola Distribución Eléctrica, SAU, comunicarà al Servei Territorial d'Indústria i Energia de València el començament de les obres, el qual, al seu torn, ho comunicarà a l'òrgan ambiental en nom d'aquesta Direcció General com a òrgan substantiu.  
5. El titular d'aquesta resolució estarà obligat a comunicar per escrit, amb l'adequada diligència, les incidències dignes de menció que es produïsquen durant l'execució, tant a aquesta Direcció General com al Servei Territorial d'Indústria i Energia de València.  
6. Així mateix, el titular d'aquesta resolució estarà obligat a complir els deures i les obligacions derivats de la legislació de prevenció de riscos laborals vigent durant la construcció.  
7. Sense perjudici del que disposa l'article 12.4 del Decret 88/2005, de 29 d'abril, el personal tècnic en la matèria adscrit a aquesta Direcció General o del Servei Territorial d'Indústria i Energia podrà realitzar les comprovacions i les proves que consideren necessàries durant les obres i quan finalitzen aquestes en relació amb l'adequació d'aquesta a la documentació tècnica presentada i al compliment de la legislació vigent i de les condicions d'aquesta resolució.  
8. Una vegada finalitzades les obres de construcció de la instal·lació, Iberdrola Distribución Eléctrica, SAU, dins del termini màxim de 10 dies hàbils ho comunicarà al Servei Territorial d'Indústria i Energia de València als efectes de l'article 18.2 del Reial decret legislatiu 1/2008, d'11 de gener, i de la sol·licitud de l'autorització d'explotació prevista en l'article 12 del Decret 88/2005, de 29 d'abril. Amb aquesta comunicació s'acompanyarà un certificat de direcció i final d'obra, subscrit per una persona facultativa competent, que acreditarà que és conforme als reglaments tècnics en la matèria, d'acord amb el que estableix la normativa vigent als projectes d'instal·lacions elèctriques i igualment respecte a aquesta autorització administrativa i aprovació de projecte d'execució. Quan l'esmentat certificat de direcció i final d'obra no vinga visat pel corresponent col·legi professional, s'acompanyarà de l'oportuna declaració responsable de conformitat amb allò que s'ha indicat en la Resolució de 22 d'octubre de 2010, de la Direcció General d'Energia, publicada en el Diari Oficial de la Generalitat Valenciana número 6389, de data 3 de novembre de 2010.  
9. Una vegada atorgada l'autorització d'explotació de la instal·lació interessada en aquest procediment, dins del termini màxim de 10 dies, el Servei Territorial d'Indústria i Energia de València ho comunicarà a aquesta Direcció General, així com a l'òrgan ambiental als efectes de l'article 18.2 del Reial decret legislatiu 1/2008, d'11 de gener, en nom d'aquesta Direcció General com a òrgan substantiu.  
10. Aquesta Direcció General, amb el tràmit previ del procediment oportú, deixarà sense efecte aquesta aprovació en qualsevol moment en què observe l'incompliment o la inobservança de les condicions imposades en aquesta.  
  
Tercer  
Ordenar:  
- La publicació d'aquesta resolució en el Diari Oficial de la Generalitat Valenciana.  
- La notificació d'aquesta resolució a Iberdrola Distribución Eléctrica, SAU, a totes les administracions o organismes públics i empreses de serveis públics o serveis d'interés general que han intervingut, o que han pogut intervindre, en el procediment d'autorització, les quals han emés, o van haver d'emetre, un condicionat tècnic al projecte d'execució.  
Tot això de conformitat amb el que disposen els articles 10 i 11.3 del Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat.  
Es fa saber que la publicació esmentada es realitzarà, a més, als efectes de notificació d'aquesta resolució als qui n'estiguen interessats i que siguen desconeguts, se n'ignore el lloc o domicili de la notificació o el mitjà que permeta tindre'n constància de la recepció per aquells o pels seus representants, tot això d'acord amb el que determina l'apartat 5 de l'article 59 de la Llei 30/199, de 26 de novembre, de règim jurídic de les administracions públiques i del procediment administratiu comú.  
  
  
Contra aquesta resolució, que no posa fi a la via administrativa, s'hi podrà interposar un recurs d'alçada davant de la Secretaria Autonòmica d'Economia Sostenible, Sectors Productius i Comerç d'aquesta Conselleria dins del termini d'un mes, comptador des de l'endemà que es notifique, d'acord amb el que estableix l'article 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 5 de juliol de 2017.- El director general d'Indústria i Energia: Diego Maciá Antón.